放旅雁
作者：白居易
朝代：唐

paragraphs: 九江十年冬大雪，江水生冰樹枝折。
百鳥無食東西飛，中有旅鴈聲最飢。
雪中啄草冰上宿，翅冷騰空飛動遲。
江童持網捕將去，手攜入市生賣之。
我本北人今譴謫，人鳥雖殊同是客。
見此客鳥傷客人，贖汝放汝飛入雲。
鴈鴈汝飛向何處？第一莫飛西北去。
淮西有賊討未平，百萬甲兵久屯聚。
官軍賊軍相守老，食盡兵窮將及汝。
健兒飢餓射汝喫，拔汝翅翎爲箭羽。